แนวโน้มดัชนีเช้ารีบาวด์
นักวิเคราะห์ฯคาดตลาดหุ้นไทย รีบาวด์ตามดาวโจนส์ แต่อาจไปไม่ไกล-คาดกลุ่มแบงก์นำตลาด
28 มิ.ย. 2554

นักวิเคราะห์ฯคาดตลาดหุ้นไทย รีบาวด์ตามดาวโจนส์ แต่อาจไปไม่ไกล-คาดกลุ่มแบงก์นำตลาด
นายอภิชาติ  ผู้บรรเจิดกุล  นักวิเคราะห์สำนักวิจัย บล.ทิสโก้ กล่าวว่า ตลาดหุ้นไทยเช้านี้มีโอกาสปรับตัวรีบาวด์ขึ้นได้ จากเมื่อวานเนื่องจากตลาดรับรู้ประเด็นกรณีปัญหาของกรีซที่ทางฝรั่งเศสเสนอแผนยืดอายุหนี้ให้ ส่งผลให้ความวิตกกังวลคลายลง แต่ทั้งนี้ก็ให้ติดตามการโหวตของสภากรีซในวันที่ 29 มิ.ย.เชื่อว่าแผนดังกล่าวจะผ่านไปได้ด้วยดี ทำให้กรีซได้รับเงินกู้วงเงิน 1.2 หมื่นล้านยูโร แต่อย่างไรก็ตาม เรื่องดังกล่าวมองว่าเป็นปัจจัยบวกในช่วงสั้นเท่านั้น
ส่วนปัจจัยในประเทศ ยังไม่มีปัจจัยใหม่ ๆ มาสนับสนุน ต่างชาติยังคงชะลอการลงทุน ส่วนการรั่วของท่อก๊าซของ บมจ.ปตท.(PTT)เชื่อว่าตลาดได้คาดการณ์ไว้แล้วว่าไม่ใช่เรื่องใหญ่ ขณะที่ราคาหุ้นเมื่อวานปรับลงแรง วันนี้น่าจะกลับมายืนในแดนบวกได้แต่คงไม่มาก เพราะเมื่อคืนนี้ราคาน้ำมันปรับลดลงเล็กน้อยกดดันตลาดบ้าง จึงมองว่าการปรับขึ้นของดัชนีน่าจะอยู่ในกรอบที่ไม่มากนัก 
นายอภิชาติ กล่าวว่า กลุ่มแบงก์จะเป็นกลุ่มนำตลาด และมีการเข้ามาลลงทุนในลักษณะการเก็งกำไร เนื่องจากกการทยอยการประกาศงบในเดือนหน้า เชื่อว่าจะออกมาดี และมองสินเชื่อยังขยายตัว อีกทั้งในช่วงที่ผ่านมากลุ่มแบงก์ปรับตัวลงมาค่อนข้างมาก โดยมองแนวรับที่ 1,005 จุด และแนวต้าน 1,015 และ 1,020 จุด